Steinar Hunskår

Steinar Hunskår (født 20. juni 1956 i Florø) er en norsk lege, tidligere forskningsleder ved Nasjonalt kompetansesenter for legevaktmedisin og professor i allmennmedisin ved Universitetet i Bergen (Universitetet i Bergen).
Etter examen artium i 1975 ved Førde gymnas studerte han matematikk ved Universitetet i Bergen (1975-1976), tok deretter legestudiet og ble cand.med. i 1982. Senere tok han studier i offentlig rett og administrasjon (1984-1992). Han ble dr.med. i 1987 (Universitetet i Bergen) på en basalmedisinsk avhandling om smerter: Non-narcotic antinociceptive drugs. Studies with special emphasis on appropriate behavioral tests in mice.
Han arbeidet som stipendiat ved Universitetet i Bergen (1984-1986), fra 1986 som allmennlege i Bergen kommune og som førsteamanuensis i allmennmedisin ved Universitetet i Bergen inntil han ble professor i 1992. Han ble spesialist i allmennmedisin i 1993 og har siden 2001 vært fastlege på deltid i Lindås kommune. I tiden 2002-2011 var han leder for forskerlinjen ved Det medisinsk-odontologiske fakultet, Universitetet i Bergen, og fra 2005 til 2017 forskningsleder ved Nasjonalt kompetansesenter for legevaktmedisin (Nklm) ved Uni Helse, Uni Research, Bergen.
Fra 2017 til 2021 er han prodekan for utdanning ved Det medisinske fakultet ved Universitetet i Bergen.


== Forskning og fagutvikling i allmennmedisin ==
Hunskår har til 2013 publisert over 350 vitenskapelige publikasjoner innen smerteforskning, urologiske emner (spesielt urininkontinens), legevaktmedisin og generelle allmennmedisinske emner. Han har veiledet om lag 20 kandidater til medisinsk doktorgrad. Hunskår er mye benyttet som foredragsholder i inn- og utland, og har holdt en rekke inviterte foredrag ved internasjonale forskningskongresser. Han har skrevet mange bokkapittler og vært medredaktør i flere bøker. Hans mest kjente verk er læreboken «Allmennmedisin» som blir brukt i legeutdanningen i hele Norden
(3. utgave i 2013).


== Priser og tillitsverv ==
Hunskår var 1999-2002 nestleder i Nasjonalt råd for spesialistutdanning og legefordeling, og har hatt tillitsverv i nasjonale og internasjonale fagorganisasjoner.
I 1989 fikk han Meltzerprisen for unge forskere ved Universitetet i Bergen, han har fått flere priser for universitetsaktiviteter, bl.a. som beste underviser ved Det medisinske fakultet, Universitetet i Bergen, i 1999, og i 2001 Magda og Svend AageFriederichs mindelegat - en stor nordisk pris for undervisning, fagutvikling og forskning i allmennmedisin. Han fikk Nidarosprisen i 2005 og Legevaktprisen i 2007 for sin innsats for norsk allmenn- og legevaktmedisin. I 2016 mottok han Anders Forsdahls minnepris.


== Internasjonalt arbeid ==
Hunskår har vært aktiv i internasjonale faglige organisasjoner.Han var leder av epidemiologikomiteen i WHOs konsensuskonferanse International Consultation on Incontinence 1999-2005. Medlem av Scientific committee i International Continence Society 2008-2011. Han er medlem i redaksjonen i flere internasjonale medisinske tidsskrifter og
faglig medarbeider i en rekke andre. I 2008 fikk han Hippocrates-statuen av Polish Society of Family Medicine for sitt arbeid i Polen. De senere årene har han deltatt i utvikling av allmennmedisin i Sudan, og han er «honorary professor» ved Gezira State University i Sudan fra 2010.


== Referanser ==


== Eksterne lenker ==
(no) Publikasjoner av Steinar Hunskår i forskningsdokumentasjonssystemet CRIStin
Nasjonalt kompetansesenter for legevaktmedisin
Publikasjoner på PubMed